Арцём Радзькоў

**Арцём Алякса́ндравіч Радзько́ў** (лац. *Arciom Alaksandravič Radźkoŭ*;  нарадзіўся 26 жніўня 1985 году, Магілёў, БССР) — беларускі колішні футбаліст, абаронца. У 2006—2013 гадах правёў 13 гульняў за нацыянальную зборную Беларусі. Майстар спорту міжнароднай клясы. На сёньня працуе трэнэрам.

## Кар’ера
### Клюбная
Выхаванец магілёўскага футболу. Хутка апынуўся ў барысаўскім БАТЭ, дзе спачатку гуляў за дубль, потым стаў гульцом асноўнага складу. У 2007 годзе быў прызнаны найлепшым абаронцам чэмпіянату, пасьля чаго перайшоў у расейскія «Хімкі». Праз год вярнуўся ў барысаўскі клюб.

4 траўня 2013 году Арцём атрымаў траўму задняй паверхні сьцягна ў выяздным матчы супраць магілёўскага «Дняпра», з-за чаго выбыў на два з паловай месяцы. Напачатку ліпеня прыступіў да паўнавартасных трэнаваньняў. 2 верасьня 2013 году аддадзены ў арэнду ў грозьненскі «Церак» да канца 2013 году. 

Па заканчэньні арэнды ў «Цераку» пакінуў БАТЭ і падпісаў кантракт з турэцкім клюбам «Генчлербірлігі» на 2,5 году, які пачаў дзейнічаць 1 студзеня 2014 году. У першай палове 2014 году згуляў за каманду 5 матчаў, гэтак і не здолеўшы замацавацца ў асноўным складзе. Пазьней увогуле выбыў праз пашкоджаньні. Гэтак і ня здолеўшы аднавіцца пасьля пашкоджаньня, у 2015 годзе пакінуў «Генчлербірлігі» і пачаў займацца агенцкай дзейнасьцю. У чэрвені 2016 году абвесьціў пра завяршэньне кар’еры.

### Трэнэрская
У лютым 2017 году далучыўся да трэнэрскага штабу менскай «Зоркі-БДУ» ў якасьці трэнэра юнацкай каманды, а пазьней пачаў працаваць і з асноўнай камандай. У верасьні 2019 году ўвайшоў таксама ў трэнэрскі штаб Сяргея Яромкі ў моладзевай зборнай Беларусі.

Пакінуў «Энэргетык-БДУ» ў сьнежні 2019 году. Сярод новых меркаваных месцаў працы называліся берасьцейскі «Рух» і магілёўскі «Дняпро», аднак у выніку ў студзені 2020 году спэцыяліст вярнуўся ў сталічны клюб. У ліпені 2020 году зноў пакінуў «Энэргетык-БДУ».

У кастрычніку 2020 году быў прызначаны трэнэрам у барысаўскім БАТЭ. Пакінуў барысаўскі клюб у сьнежні 2020 году, а ў студзені 2021 году быў прызначаны галоўным трэнэрам «Іслачы». Вывеў «Іслач» у фінал Кубка Беларусі 2020—2021 гадоў, у чэмпіянаце Беларусі 2021 году дружына заняла 10-е месца. У студзені 2022 году падоўжыў кантракт з клюбам.

У сэзоне 2022 году пад кіраўніцтвам Радзькова каманда доўгі час рушыла праз сэзон уверсе табліцы і прэтэндавала на мэдалі. У выніку «Іслач» заняла пятае месца, што стала паўтарэньнем найлепшага выніку ў гісторыі каманды, паказанага раней у 2019 годзе. Паводле вынікаў сэзону быў прызнаны найлепшым трэнэрам чэмпіянату Беларусі. У сьнежні 2022 году паводле пагадненьня бакоў пакінуў «Іслач». У жніўні 2023 году атрымаў трэнэрскую ліцэнзію катэгорыі PRO. У лютым 2024 году ўвайшоў у трэнэрскі штаб махачкалінскага «Дынама».

## Узнагароды
**БАТЭ**:
* Чэмпіён Беларусі (6): 2006, 2007, 2009, 2010, 2011, 2012
* Уладальнік Кубку Беларусі (2): 2006, 2010
* Уладальнік Супэркубку Беларусі (3): 2010, 2011, 2013
* У сьпісе 22 найлепшых футбалістаў чэмпіянату: 2006, 2007, 2012

## Крыніцы

## Вонкавыя спасылкі
* Профіль на сайце БАТЭ
* Статыстыка «ПБ-Инфо»

Катэгорыя:Нарадзіліся ў Магілёве
Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Футбалісты клюбу «Тарпэда-БелАЗ» Жодзін
Катэгорыя:Футбалісты клюбу «Хімкі»
Катэгорыя:Футбалісты клюбу БАТЭ Барысаў
Катэгорыя:Футбалісты клюбу «Ахмат» Грозны
Катэгорыя:Футбалісты клюбу «Генчлербірлігі» Анкара